Document ID: 32006D0027

KOMISSION PÄÄTÖS,
tehty 16 päivänä tammikuuta 2006,
Meksikosta tuotua ihmisravinnoksi tarkoitettua hevoseläinten lihaa sekä hevoseläimistä saatavia lihatuotteita koskevista erityisvaatimuksista
(tiedoksiannettu numerolla K(2006) 16)
(ETA:n kannalta merkityksellinen teksti)
(2006/27/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 1 kohdan,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (2) ja erityisesti sen 53 artiklan 1 kohdan,
sekä katsoo seuraavaa:
(1)
Direktiivin 97/78/EY ja asetuksen (EY) N:o 178/2002 mukaan on ryhdyttävä tarpeellisiin toimenpiteisiin kolmansista maista tuotavien tuotteiden osalta, jos ne todennäköisesti aiheuttavat vaaran ihmisten tai eläinten terveydelle tai jos tällainen terveyttä vaarantava riski on leviämässä.
(2)
Tiettyjen hormonaalista tai tyrostaattista vaikutusta omaavien aineiden ja beta-agonistien käytön kieltämisestä kotieläintuotannossa ja direktiivien 81/602/ETY, 88/146/ETY ja 88/299/ETY kumoamisesta 29 päivänä huhtikuuta 1996 annetussa neuvoston direktiivissä 96/22/EY (3) kielletään eläinten sekä sellaisista eläimistä saatavan lihan ja lihatuotteiden tuonti kolmansista maista, joille on annettu edellä mainittuja aineita muuten kuin terapeuttisissa tarkoituksissa tai kotieläinjalostuksellisessa käsittelyssä.
(3)
Yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa 26 päivänä kesäkuuta 1990 annetussa neuvoston asetuksessa (ETY) N:o 2377/90 (4) on luettelo sellaisista aineista, joita ei saa käyttää lihan tuottamisessa, sekä luettelo sellaisista aineista, joiden jäämiä koskevat enimmäismäärät on vahvistettu. Asetuksessa on myös luettelo tiettyjen eläinlääkkeiden jäämistä, joille on vahvistettu väliaikaiset enimmäismäärät. Edellä tarkoitettuja eläinlääkkeiden jäämiä voi esiintyä hevoseläinten lihassa.
(4)
Yhteisön viimeisimmällä tarkastuskäynnillä Meksikoon ilmeni vakavia puutteita Meksikon viranomaisten valmiuksissa suorittaa hevoseläimistä saatavan lihan tarkastuksia luotettavasti, erityisesti juuri direktiivissä 96/22/EY kiellettyjen aineiden toteamisessa.
(5)
Edellä tarkoitetulla tarkastuskäynnillä ilmeni lisäksi vakavia puutteita eläinlääkkeiden, myös muiden kuin hyväksyttyjen lääkkeiden, markkinoiden valvonnassa. Kiellettyjä aineita on näiden puutteiden vuoksi helppo käyttää hevosenlihan tuottamisessa. Kyseisiä aineita saattaa näin ollen esiintyä ihmisravinnoksi tarkoitetussa hevoseläinten lihassa ja hevoseläimistä saatavissa lihatuotteissa. Aineiden esiintyminen elintarvikkeissa voi aiheuttaa vakavan riskin ihmisten terveydelle.
(6)
Jäsenvaltioiden olisi tehtävä tarvittavat tarkastukset Meksikosta tuotavalle hevoseläinten lihalle ja hevoseläimistä saataville lihatuotteille, kun ne saapuvat yhteisön rajalle, jotta voidaan estää sellaisen hevoseläinten lihan ja sellaisten hevoseläimistä saatavien lihatuotteiden saattaminen markkinoille, jotka eivät sovellu ihmisravinnoksi.
(7)
Asetuksessa (EY) N:o 178/2002 otetaan käyttöön nopea hälytysjärjestelmä, jota olisi käytettävä direktiivin 97/78/EY 22 artiklan 2 kohdassa säädetyn vastavuoroista tiedottamista koskevan vaatimuksen täytäntöönpanemiseksi. Lisäksi jäsenvaltiot toimittavat komissiolle säännölliset raportit Meksikosta tuotujen hevoseläinten lihaa ja hevoseläimistä saatavia lihatuotteita sisältävien lähetysten virallisten tarkastusten kaikista määritystuloksista.
(8)
Tätä päätöstä tarkastellaan uudelleen Meksikon toimivaltaisten viranomaisten antamien takeiden ja jäsenvaltioiden tekemien tarkastusten tulosten perusteella.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Kohde
Tätä päätöstä sovelletaan Meksikosta tuotavaan hevoseläinten lihaan ja hevoseläimistä saataviin lihatuotteisiin, jotka on tarkoitettu ihmisravinnoksi (’hevoseläinten liha ja hevoseläimistä saatavat lihatuotteet’).
2 artikla
Viralliset tarkastukset
1. Jäsenvaltioiden on direktiivin 96/22/EY mukaisesti taattava tarkoituksenmukaisia näytteenottosuunnitelmia ja toteamismenetelmiä käyttäen, että jokainen hevoseläinten lihaa tai hevoseläimistä saatavia lihatuotteita sisältävä lähetys tutkitaan riskiin perustuvilla virallisilla tutkimuksilla, erityisesti sen varmistamiseksi, että kyseiset tuotteet eivät sisällä tiettyjä aineita, joilla on hormonaalisia vaikutuksia tai jotka sisältävät eläinten kasvun edistämiseksi käytettäviä beta-agonisteja.
2. Jäsenvaltioiden on toimitettava komissiolle joka kolmas kuukausi raportti 1 kohdassa mainittuja tuotteita sisältäville lähetyksille tehtyjen virallisten tarkastusten kaikista määritystuloksista. Raportti on toimitettava kutakin vuosineljännestä seuraavan kuukauden aikana (huhtikuu, heinäkuu, lokakuu, tammikuu).
3 artikla
Menot
Kaikki tämän päätöksen soveltamisesta aiheutuvat menot veloitetaan lähettäjältä, vastaanottajalta tai heidän edustajaltaan.
4 artikla
Noudattaminen
Jäsenvaltioiden on välittömästi ilmoitettava komissiolle tämän päätöksen noudattamiseksi toteuttamistaan toimenpiteistä.
5 artikla
Uudelleentarkastelu
Tätä päätöstä tarkastellaan uudelleen Meksikon toimivaltaisten viranomaisten antamien takeiden ja 2 artiklassa tarkoitettujen virallisten tarkastusten tulosten perusteella.
6 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 16 päivänä tammikuuta 2006.

Labels: 17
0
3
6
12
18